Традыцыйнае ўручэнне пашпартоў школьнікам раёна адбылося ў райвыканкаме 15 сакавіка ў дзень Канстытуцыі Рэспублікі Беларусь. Арганізатары мерапрыемства ў гэтым годзе змянілі яго фармат. На гэты раз сабраліся ў малой зале райвыканкама, запрасілі толькі падлеткаў, якім мелі намер уручыць пашпарты, паказалі мультымедыйную прэзентацыю пра Івацэвіцкі раён, а пасля ўрачыстасцей арганізавалі для дзяцей экскурсію па горадзе. Мерапрыемства пачалося яшчэ ў холе райвыканкама, дзе начальнік аддзела па справах моладзі райвыканкама Іна Тумаш расказала школьнікам, у якім будынку яны знаходзяцца, якія аддзелы і службы працуюць у яго сценах. А ўжо слайды прэзентацыі ў зале каментаваў намеснік старшыні райвыканкама Аляксандр Велікаселец. Павіншаваўшы прысутных з Днём Канстытуцыі, ён расказаў дзецям пра прыродны, прамысловы, аграпрамысловы патэнцыял раёна, пра наш гандаль і культуру, адукацыю і ахову здароўя, пра спартыўныя дасягненні ўраджэнцаў Івацэвіччыны. Цікавай і карыснай была гэта інфармацыя для маладых грамадзян нашай краіны, якім хутка вызначыцца з прафесіяй, са сваім жыццёвым шляхам. Пазней Аляксандр Велікаселец уручыў ім пашпарты, кнігі “Я грамадзянін Рэспублікі Беларусь”. Сёлета атрымаўшых пашпарты у Дзень Канстытуцыі было 23 (на здымку) з шасці школ раёна – Любішчыцкай, Воленскай, Яглевіцкай, Стайкаўскай, Даманаўскай і ліцэя Івацэвіцкага раёна.Папрысутнічаць падчас уручэння, а таксама павіншаваць новаспечаных уладальнікаў пашпартоў прыйшлі начальнік аддзела ідэалагічнай работы райвыканкама Леанід Юдчыц, галоўны спецыяліст гэтага ж аддзела Святлана Завадская, начальнік пашпартна-візавай службы раёна Леанід Квашэвіч, першы сакратар райкама ГА “БРСМ” Юлія Сяўко.Вольга ШЭЛЯГОВІЧ (фота аўтара)